**VEDLEGG 1**

**Det grønne skiftet og omstilling til fornybare energiformer**

**Sesjonsorganisatorer**

Arne Isaksen, Institutt for arbeidsliv og innovasjon, Universitetet i Agder (arne.isaksen@uia.no)

Asbjørn Karlsen, Institutt for geografi, NTNU (asbjorn.karlsen@ntnu.no)

**Beskrivelse**

Vi blir stadig sterkere og hyppigere konfrontert med forstyrrelsene i forholdet mellom økonomiske aktiviteter og naturen. Stadig flere av oss innser at det er presserende å møte klimautfordringene og å etablere en mer bærekraftig utnytting av våre naturressurser. Samtidig er det krevende oppgaver vi står overfor fordi de fordrer sammensatte endringer i grunnleggende strukturer. Krevende er det, ikke minst fordi bærekraftig omstilling fordeler byrder ulikt grupper og regioner imellom. Noen regioner utfordres mer enn andre, men kan samtidig sitte med løsninger på utfordringene og noen blir pionérregioner for utvikling av nye grønne teknologier og arbeidsplasser. Økonomiske, sosiale og miljømessige hensyn må derfor avveies, i utformingen av en bærekraftig politikk som er både rettferdig og effektiv og som helst blir legitim når de ulike berørte parter blir involvert i politikkutformingen.

Som geografer er vi opptatt av det stedsspesifikke ved bærekraftig omstilling, at den har en territoriell forankring. Samtidig erkjenner vi at den formes i en dynamisk og kompleks vekselvirking mellom globale strukturer og regional innovasjon. En bærekraftig politikk må utformes på tvers av politikkområder og skala, der enkeltaktørers bestrebelser på innovasjon og omstilling må spille sammen med transformasjon av globale og nasjonale regimer, innovasjonssystemer, produksjonsnettverk og verdikjeder. Som forskere utfordres vi til å analysere muligheter og begrensninger for regioners bærekraftige omstilling, utvikling av sirkulære økonomier og verdikjeder, utvikling nye grønne næringer eller grønn omstilling av eksisterende, gjerne ved hjelp av digital teknologi, og alternativ samfunnsorganisering slik som delingsøkonomi. Vi erkjenner at regioner har ulike problemer knyttet til omstilling og ulike historiske forutsetninger for omstilling, som tilsier at også i dette tilfellet må poltikk skreddersys til spesifikke regioner. Sesjonen åpner for mer teoretiske tilnærminger samt empiriske studier av ulike sektorer og regioner det globale sør inkludert.

Vi ønsker abstrakter på tema slik som …

* **Klimaomstillingens geografi og politikk**
* Rollen til energiskaper, stater, teknologileverandører, forskning, sivilsamfunnets organisasjoner og andre institusjoner.
* Teknologiutvikling gjennom pilotering og demonstrasjon.
	+ Legitimering gjennom avveining av økonomiske, sosiale og miljømessige aspekter
	+ Rettferdig bærekraftig omstilling med involvering av berørte parter
	+ Multi-scalar policy mix: teknologipolitikk, reguleringer, lisensiering og konsesjoner, markedsdannelser gjennom offentlige innkjøp og subsidier.
	+ Mission-orientert politikk. Staten som driver for bærekraftig næringsutvikling.
* **Bærekraftig naturressursforvaltning og verdikjeder**
* Deltagelse i naturressursforvaltning og medborgerskap.
* Samarbeid mellom private, offentlige og sivilsamfunnets organisasjoner.
* Utvikling av bærekraftige globale verdikjeder bl.a. gjennom miljøstandarder.
* Energiomstillingens baksider – arealbruk til lands og til havs, og utvinning av kritiske metaller og mineraler i sårbare regioner.
* Digitalisering for bærekraftig utvikling.
* Alternative økonomier - sirkulær økonomi og delingsøkonomi
* **Rollen til regionale innovasjonssystemer og regional politikk for grønn omstilling**
* Ulike former for grønn omstilling av regionalt næringsliv
* Regionale forutsetninger og prosesser for grønn omstilling
* Omstillinger som støttes av eksisterende regionale innovasjonssystemer versus omstillinger som krever transformasjon av innovasjonssystemer
* Ulike aktørers rolle for å stimulere og hemme grønn regional omstilling
* Omstilling i ulike næringer, for eksempel havvind og batteriproduksjon